Cymuned newydd yn rhoi sylw i gyfathrebwyr Cymru – Golwg360
Cymuned newydd yn rhoi sylw i gyfathrebwyr Cymru
Rhannu syniadau, creu cysylltiadau a datblygu gyrfaoedd mewn awyrgylch gwbl Gymraeg yw'r nod
Mae dwy ferch o Geredigion wedi mynd ati i greu a lansio cymdeithas newydd ar gyfer siaradwyr Cymraeg sy'n gweithio neu'n ymddiddori mewn Cyfathrebu.
Bwriad SYLW yw creu cymuned o arbenigwyr yn y maes er mwyn iddyn nhw ddod ynghyd i rannu syniadau, creu cysylltiadau a datblygu eu gyrfaoedd yn gyfangwbl drwy'r Gymraeg.
Mae Manon Wyn James yn hanu o Dregaron ac yn Bennaeth Adran y Wasg S4C, ac mae ganddi dros ugain mlynedd o brofiad yn y maes.
Mae Gwenan Davies o Fydroilyn yn arbenigo yn y Gymraeg yn y sector cyhoeddus ar ôl bod yn gweithio ar gynlluniau i hyrwyddo'r Gymraeg ym Mwrdd Iechyd Hywel Dda cyn symud i weithio yn Adran Farchnata'r Coleg Cymraeg Cenedlaethol.
'Cyfathrebu yn faes sy'n parhau i dyfu'
"Mae Cyfathrebu yn faes sy'n parhau i dyfu," meddai Manon Wyn James.
"Does dim un sefydliad neu gwmni yn mynd i allu gweithredu heb fod yna dîm neu berson Cyfathrebu wrth y llyw.
"Mae'n faes cyffrous tu hwnt i weithio ynddo, ac mae'n faes lle mae cysylltiadau mor bwysig.
"Gobeithio felly bydd SYLW yn gyfle i arbenigwyr Cyfathrebu Cymru ddod i adnabod ei gilydd a dysgu o brofiadau ei gilydd hefyd."
Mae'r dewisiadau ar gyfer cyrsiau hyfforddiant cyfrwng Saesneg yn y maes yn helaeth, ond mae prinder cyrsiau cyfrwng Cymraeg a galw mawr amdanyn nhw, yn ôl Gwenan Davies.
"Fe wnaethom ni ddechrau sgwrsio rai misoedd yn ôl, ar ôl bod ar sawl gwrs hyfforddi yn y Saesneg a gweld galw gwirioneddol ar gyfer rhywbeth tebyg yn y Gymraeg," meddai.
"Mae angen rhoi y cyfle i siaradwyr Cymraeg sy'n gweithio yn y maes i rwydweithio yn Gymraeg."
Mae'r ddwy yn gytûn fod gweithio yn y maes Cyfathrebu yn Gymraeg yn gwbl wahanol, a bod rhaid bod yn "fwy cynnil yn aml iawn", ac maen nhw'n awyddus i sicrhau bod y gymuned glos yn y maes yn gallu dysgu oddi wrth ei gilydd.
Cynhadledd rithiol a chynllun mentora
Bydd SYLW yn cynnal eu cynhadledd rithiol gyntaf ym mis Mehefin, a'r bwriad wedyn yw lansio cynllun mentora rai misoedd yn ddiweddarach.
Y nod hefyd yw rhannu gwybodaeth am swyddi yn y maes, rhannu 'tips' ac arfer da, a chynnal sesiynau hyfforddiant yn ystod y flwyddyn.
A gyda'r maes Cyfathrebu erbyn hyn yn un eang iawn, y gobaith yw y bydd SYLW yn denu aelodau ym maes marchnata, hyrwyddo, brandio, cysylltiadau cyhoeddus, y wasg, materion cyhoeddus a'r cyfryngau cymdeithasol.
Gŵyl Tyddyn a Chefn Gwlad y Sioe Frenhinol yn cael ei chynnal ar-lein
Ymysg prif themâu Cyswllt Ffermio fel rhan o raglen weithgareddau arfaethedig Cymdeithas Amaethyddol Frenhinol Cymru fydd cadw gwenyn